กระทรวงดิจิทัลฯ เร่งปราบปรามปัญหาอาชญากรรมออนไลน์ นำร่องจัดระเบียบซิมโทรศัพท์มากกว่า 5 ซิม ยืนยัน ตัวตนแก้ปัญหาซิมผี
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวว่า ได้หารือกับสำนักงาน ปปง. กองบัญชาการตำรวจสืบสวนสอบสวนอาชญากรรมทางเทคโนโลยี และสำนักงาน กสทช. ติดตามความคืบหน้าการแก้ไขปัญหาอาชญากรรมออนไลน์ ล่าสุดได้วางมาตรการแก้ไขปัญหาซิมผี  โดย กสทช.ได้สั่งการผู้ให้บริการโทรคมนาคมแจ้งเจ้าของซิมโทรศัพท์ยืนยันตัวตนให้ถูกต้อง กรณีผู้มี 100 ซิมขึ้นไปให้ยืนยันตนภายในเดือนนี้ ซึ่งมีอยู่ประมาณ 8,000 ราย ผู้มีซิม 30 ซิมขึ้นไปประมาณ 22,000 ราย ยืนยันตัวตนภายในเดือนมีนาคม และผู้มีซิม 5 ซิมประมาณ 380,000 ราย ยืนยันตัวตนภายในมิถุนายน 2566  พร้อมกำชับผู้ให้บริการโทรคมนาคมตรวจสอบการใช้บริการอินเทอร์เน็ตข้ามประเทศไม่ให้นำไปใช้อย่างผิดกฎหมาย  ส่วนปัญหาบัญชีม้า สำนักงาน ปปง. ได้จัดทำประกาศ หลักเกณฑ์พิจารณากำหนดหรือทบทวนรายชื่อบุคคลที่มีความเสี่ยงสูงประมาณ 1,000 รายชื่อ ให้สถาบันการเงินเพื่อดำเนินมาตรการที่เกี่ยวข้องต่อไป พร้อมย้ำว่า ปัญหาอาชญากรรมออนไลน์ส่งผลกระทบต่อชีวิตและทรัพย์สินของประชาชนเป็นจำนวนมาก ซึ่งการร่วมมือกับหน่วยงานที่เกี่ยวข้องจะช่วยแก้ไขปัญหาอย่างทันท่วงที พร้อมทั้งจะเร่งผลักดันการเสนอ (ร่าง) พระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. .... ต่อคณะรัฐมนตรีเพื่อเร่งแก้ปัญหาอาชญากรรมออนไลน์ให้เป็นรูปธรรม